VIDEO Steaua joacă în play-off-ul de promovare în prima ligă! Programul ”militarilor”
Echipa ”militară”, a doua cea mai titrată din baschetul românesc după Dinamo, a retrogradat în 2023.
CSA Steaua Bucureşti, a doua cea mai titrată echipă din baschetul masculin românesc după Dinamo (21 de titluri față de cele 22 din Șoseaua Ștefan cel Mare), a retrogradat în urmă cu un an, în mai 2023, dar este la un pas de revenirea în eșalonul de elită.
După ce în actualul sezon din liga secundă a câștigat fără probleme Faza I și Faza II, pentru Steaua urmează play-off-ul de promovare.
”26 din 26 pentru Steaua. Pregătiți de Final 4!
Steaua București a încheiat grupa pentru promovare cu maximum de puncte. A înregistrat a 14-a victorie în grupă și a 26-a la general! Un sezon dominat clar de băieții noștri care se pregătesc acum pentru Final Four-ul pentru promovare.
Roș-albaștrii au învins în ultimul meci cu 118-62 pe CS Universitatea Cluj. Un meci în care antrenorul Ciprian Enache a rulat tot lotul și a dat minute tuturor jucătorilor înscriși pe foaia de joc.
Au marcat pentru Steaua: Francis King Fitzgerald 18, Vladimir Spârlac 14, Matei Roșu 14, Luca Popovici 12, David Bănică 11, Albert Stan 9, Robin Mandisodza 8, Ștefan Ionescu 8, Marin Duică 8, Alexandru Bălțaru 7, Andrei Panait 7, Andrei Matei 2”, a postat Steaua după ultima etapă.
În sezonul regular, ”militarii” au câștigat de multe ori la scor în fața unor formații-satelit de juniori: 105-53 cu CSM 2 Târgu Jiu, 102-51 cu CSM CSU 2 Oradea, 111-58 cu CS Vâlcea 1924 2 Râmnicu Vâlcea etc.
MVP-ul echipei este americanul Francis O'Bryant King Fitzgerald, iar antrenorul care are misiunea de a promova Steaua este Ciprian Enache.
În afară de cele 21 de titluri de campioană (ultimul însă tocmai în 1991), Steaua are în palmares și o senzațională semifinală în Cupa Campionilor Europeni, actuala Euroligă (în 1961).
Programul Stelei din play-off-ul de promovare
STEAUA BUCUREȘTI – CS Universitatea Cluj-Napoca, 17 mai, ora 17:00, Sala CSS "Ioan Valerian" Târgoviște
CS Politehnica Iași - STEAUA BUCUREȘTI, 18 mai, ora 19:30, Sala CSS "Ioan Valerian" Târgoviște
STEAUA BUCUREȘTI – CS Agronomia București, 19 mai, ora 16:30, Sala CSS "Ioan Valerian" Târgoviște
Urmăriți SPORT.RO și pe Google News